Forord
Forfattere: Jens-Ole Jensen, Bo Vestergård Madsen, Signe Højbjerre Larsen
Tidsskrift: forumforidraet (2013-03-01)

## Forord

Dette  års  tema  om  idrættens  rum  og  rammer er ikke debutant i Idrætshistorisk Årbogs (nu Forum for Idræt) - opstilling. Allerede fra starten i 1985 og i årene frem var flere artikler, der kredsede  om  emnet.  I  1995  kom  Idrætshistorisk Årbog 'Ud i det fri', og i 1997 satte man for første gang et samlet hold med udgivelsen 'Idrættens steder', hvor temaet blev belyst fra både historiske og kulturanalytiske vinkler. I Idrætshistorisk  Årbog  2004  var  titlen  'Idrættens møde- og kamppladser', og her introduceredes  en  række  etablerede  forskere  og  yngre talenter.

Vi vil gerne fremhæve en enkelt spiller på de hold fra dengang, nu afdøde Niels Kayser Nielsen,  senest  lektor  i  historie  ved  Aarhus  Universitet.  Gennem  hele  sin  forskningskarriere og sit forfatterskab var forholdet mellem kroppen,  rummet  og  stedet  et  helt  centralt  anliggende for Niels Kayser Nielsen. I 2010 kunne han  i  artiklen  'Krop,  topografi  og  kulturelle transformationer' i tidsskriftet Slagmark konstatere, at den 'kulturelle vending' i forskningen op igennem 1980'erne og 1990'erne havde betonet dekonstruktionen af de kulturelle fænomener,  dvs.  at  vaner,  skikke  og  traditioner udelukkende  var  historiske  konstruktioner.  I sin kritik beskriver han det således, at det, der foregik inde i hovederne på folk blev set som vigtigere  end  deres  gøremål.  Landskabet  var ikke andet end en repræsentation.

Niels Kayser Nielsen beskriver i artiklen, hvordan  en  'topografisk  vending'  indenfor  historie- og kulturvidenskaber har gjort, at man er begyndt  at  få  den  rumlige  dimension  frem  i analyserne. Perspektivet var nu i højere grad på det at færdes i et rum og tilegne sig det. Niels Kayser Nielsen var en fornem repræsentant for dem, der ville analysere kroppen og den kulturelle praksis på specifikke steder topoi .  Selv døde  han  i  2012  i  sit  elskede  sommerhus  og -sted  på  Holmslands  Klit,  hvor  han  udfoldede både fritids- og arbejdsliv, som i øvrigt for ham smeltede  sammen.  Som  han  engang  udtrykte det, gik han rundt med 'konstant skrivekløe'. Denne søde kløe er nu stilnet af. Både hans person og hans pen er savnet, og vi tilegner dette tidsskrift til Niels Kayser Nielsen.

Bidragene i det spænder fra historiske afdækninger af kunstens og stedets rolle på Ollerup Gymnastikhøjskole og den særegne hal, Dansk Tennis Club, og dens ophavsmand, Leif Rovsing. Andre analyser har fokus på kampen om at definere god idrætsarkitektur. Flere af artiklerne kredser  om  aktuelle  problemstillinger  vedr. drift og organisering af idrætsfaciliteter og om særlige brugergrupper. Analyser af byens rum, friluftslivet nye bølger og tendenser føjer sig til genereringen af ny viden på feltet. Mangfoldigheden viser, at forskningen indenfor temaet er voksende, relevant og efterspurgt. Men måske skal vi også selvkritisk huske, at efterspørgslen og aftagerne ikke må betyde, at analyserne af den  kulturelle  praksis  på  specifikke  steder  topoi - forsvinder.

Vi takker bidragyderne og giver bolden videre til læserne.

Redaktionen

AF BO VESTERGÅRD MADSEN, JENS-OLE JENSEN OG SIGNE HØJBJERRE LARSEN